प. बंगाल : चौथे चरण में 84% से ज्यादा मतदान  
प. बंगाल विधानसभा चुनाव के चौथे चरण में 63 सीटों के लिए हुए मतदान में 84 फीसदी से ज्यादा मतदाताओं ने अपने मताधिकार का इस्तेमाल किया।
प. बंगाल विधानसभा चुनाव के चौथे चरण में 63 सीटों के लिए हुए मतदान में 84 फीसदी से ज्यादा मतदाताओं ने अपने मताधिकार का इस्तेमाल किया। मतदान पूरी तरह से शांतिपूर्ण रहा।  उपचुनाव आयुक्त विनोद जुत्शी ने मतदान की समाप्ति के बाद बताया कि प. बंगाल के हुगली, हावड़ा, पूर्वी मिदनापुर और बर्धवान जिलों की 63 विधानसभा सीटों के लिए 84.8 प्रतिशत मतदान हुआ। मतदान बहुत ही शांतिपूर्ण रहा और कहीं से भी किसी अप्रिय घटना का समाचार नहीं है। उन्होंने बताया कि मतदान का प्रतिशत कुछ और बढ़ सकता है क्योंकि मतदान की समय सीमा समाप्त हो जाने के बाद भी अनेक मतदान केन्द्रों पर लोग वोट डालने के लिए लाइनों में लगे थे।  गौरतलब है कि वर्ष 2006 में हुए विधानसभा चुनाव में इन निर्वाचन क्षेत्रों में 83.19 फीसदी मतदान हुआ था।  इन 63 निर्वाचन क्षेत्रों के करीब एक करोड़ 26 लाख मतदाताओं के लिए कुल 15,711 मतदान केन्द्र बनाए गए थे। शांतिपूर्ण तरीके से मतदान कराने के लिए सुरक्षा के कड़े इंतजाम किए गए थे और स्वतंत्र एवं निष्पक्ष चुनाव संपन्न कराने के लिए 71 हजार से ज्यादा मतदानकर्मियों की तैनाती के साथ ही चुनाव आयोग ने दो विशेष पर्यवेक्षक, 42 सामान्य पर्यवेक्षक और नौ व्यय पर्यवेक्षकों के अलावा पुलिस पर्यवेक्षक के रूप में भारतीय पुलिस सेवा के चार वरिष्ठ अधिकारियों को तैनात किया था।  जिन निर्वाचन क्षेत्रों में मतदान हुआ उनमें नंदीग्राम और सिंगूर भी शामिल हैं जिनकी पिछले कुछ वर्ष में राज्य के राजनीतिक परिदृश्य में बदलाव लाने में अहम भूमिका रही है।